钦定古今图书集成/理学汇编/文学典/第116卷 > 梅守箕
## 钦定古今图书集成/理学汇编/文学典/第116卷 > 梅守箕

按《宣城县志》：守箕，字季豹，豪宕善饮，喜结客，为文千
百言援笔立就。每用古文字作经义，困诸生，不第，辄取诸生业焚之，益肆力古文辞，它无所嗜，每饮必醉，
醉必有作。或不能书，以口授他人书之。当稿脱时，狂
呼大啸，旁若无人。司成汤宾尹雅傲岸，独推服之，曰：
“‘与季豹游，使吾神王’。又赠诗云：‘坐上若无梅季豹，也
容他辈得猖狂’。”其见重如此，名著公卿间。然负气任
侠，耻干谒，家贫能缓急，人以故人争异之，殆古之狂
士也。卒，年四十五。著有《居诸集》。子玹祚，字乙生。其先
从叔继芳，字陵峰；继英，字吉山；继勋，字峄阳；从兄守
默，字龙泉；守德，字宛溪；守和，字二水；从子蕃祚，字子
马；台祚字泰符；国祚，字景灵。指不胜屈，要皆通脱儁
侠。善诗文，各有专集。王元美《赠子马》云：“从夸荆地人
人玉，不及梅家树树花。”盖为诸梅竞秀也。